31980R3448
L 359/18
JURNALUL OFÍCIAL AL UNIUNII EUROPENE
REGULAMENTUL (CEE) NR. 3448/80 AL CONSILIULUI
din 22 decembrie 1980
privind punerea în aplicare a articolului 43 din Actul de aderare din 1979 în ceea ce privește regimul comercial aplicabil mărfurilor care intră sub incidența Regulamentelor (CEE) nr. 3033/80 și (CEE) nr. 3035/80
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Actul de Aderare din 1979, în special articolul 43,
având în vedere propunerea Comisiei,
întrucât articolul 43 din Act stabilește normele de reglementare a produselor agricole prelucrate care nu fac parte din anexa II la Tratat și care intră sub incidența următoarelor regulamente ale Consiliului:
-
(CEE) nr. 3033/80 din 11 noiembrie 1980 privind regimul comercial aplicabil anumitor mărfuri prelucrate din produse agricole (1) și
-
(CEE) nr. 3035/80 din 11 noiembrie 1980 privind stabilirea normelor generale pentru acordarea restituirilor la export pentru anumite produse agricole exportate sub forma unor mărfuri care nu sunt cuprinse în anexa II la Tratat și a criteriilor de stabilire a valorii acestor restituiri (2);
întrucât Regulamentul (CEE) nr. 3033/80 se referă în special la determinarea taxei care se aplică la importul mărfurilor în cauză, taxă ce se compune dintr-o taxă ad valorem constituind componenta fixă și dintr-o componentă variabilă ; întrucât se impune determinarea ratei taxei vamale care constituie componenta fixă aplicată de Republica Elenă la importurile din țările terțe; întrucât această componentă fixă trebuie determinată în conformitate cu articolul 43 alineatul 3 din Act, prin excluderea din protecția totală aplicată de Republica Elenă la data aderării a protecției agricole ce urmează a fi introdusă prin aderare;
întrucât, în conformitate cu articolul 15 din Acordul de Asociere dintre Comunitatea Economică Europeană și Grecia, pentru anumite mărfuri reglementate de Regulamentul (CEE) nr. 3033/80 există o taxă vamală restantă la importurile în Republica Elenă din Comunitatea celor Nouă; întrucât aceste taxe vamale rămân în vigoare pentru a fi eliminate progresiv în conformitate cu calendarul stabilit pentru produsele industriale la articolul 25 din Act;
întrucât, în conformitate cu articolul 43 alineatul 1 a doua liniuță din Act, componenta variabilă aplicabilă atunci când mărfurile reglementate de Regulamentul (CEE) nr. 3033/80 sunt importate în Republica Elenă din țările terțe scade sau crește, în funcție de caz, cu o sumă compensatorie „de aderare”; întrucât, la importul în Comunitatea celor Nouă din Republica Elenă se aplică aceeași sumă compensatorie de aderare pentru aceleași mărfuri; întrucât sumei compensatorie aplicate pentru anumite mărfuri importate în Comunitatea celor Nouă din Republica Elenă și căreia i s-a aplicat o reducere a componentei variabile înainte de aderare i se aplică un plafon;
întrucât, în temeiul articolului 6 din Regulamentul (CEE) nr. 3033/80, Comisia stabilește pentru perioade de trei luni și pentru toate mărfurile valoarea componentei variabile aplicabile la importurile în Comunitatea celor Nouă din țările terțe; întrucât aceeași procedură se aplică periodic pentru stabilirea sumelor compensatorii aplicabile la importuri;
întrucât la exportul de mărfuri reglementate de Regulamentul (CEE) nr. 3035/80 - cu excepția albuminelor - din Comunitatea celor Nouă în Republica Elenă se acordă sau se percepe, în funcție de caz, o sumă compensatorie „de aderare”, determinată în conformitate cu articolul 43 alineatul 1 a treia liniuță din Act; întrucât, la exportul tuturor mărfurilor reglementate de Regulamentul (CEE) nr. 3035/80 din Republica Elenă în țările terțe se aplică aceeași sumă compensatorie „de aderare”;
întrucât, în conformitate cu articolul 43 alineatul 4 din Act, în comerțul cu țările terțe, pentru toate produsele reglementate de prezentul regulament, Republica Elenă aplică în totalitate nomenclatura tarifului vamal comun de la data de 1 ianuarie 1981; întrucât această regulă nu se aplică taxelor vamale restante la importurile din Comunitatea celor Nouă; întrucât această obligație presupune aplicarea unei singure componente fixe pentru fiecare dintre specificațiile tarifului vamal comun la importurile din țările terțe în acest stat membru;
întrucât taxa ce urmează a fi aplicată la aderare de către Comunitatea celor Nouă la importurile de mărfuri reglementate de Regulamentul (CEE) nr. 3033/80 din Republica Elenă constă doar din suma compensatorie „de aderare”; întrucât se respectă prin urmare prevederile articolului 61 alineatul 5 din Act atunci dacă această sumă compensatorie de aderare nu depășește componenta variabilă aplicată pentru aceleași mărfuri la importul din țări terțe în Comunitatea celor Nouă;
întrucât taxa netă totală aplicabilă importurilor din Comunitatea celor Nouă în Republica Elenă reprezintă suma dintre protecția elenă restantă și suma compensatorie „de aderare” aplicată la exporturile din Comunitatea celor Nouă în conformitate cu articolul 43 alineatul 1 a patra liniuță din Act; întrucât se respectă prin urmare prevederile articolului 26 din Act dacă protecția elenă restantă la importurile din Comunitatea celor Nouă, luându-se în considerare suma compensatorie „de aderare” aplicată la exporturile din Comunitatea celor Nouă către Republica Elenă, nu depășește taxa pe care acest stat membru o poate stabili asupra acelorași mărfuri importate din țări terțe;
întrucât este necesar să se determine, în vederea aplicării dispozițiilor articolului 8 din Regulamentul (CEE) nr. 3033/80, dispozițiile care să-i permită Republicii Elene aplicarea taxelor maxime stabilite în tariful vamal comun;
întrucât se impune adoptarea de norme detaliate pentru aplicarea măsurilor prevăzute în prezentul regulament în conformitate cu procedura stabilită la articolul 26 din Regulamentul (CEE) nr. 2727/75 al Consiliului din 29 octombrie 1975 privind organizarea comună a pieței în sectorul cerealelor (3), modificat ultima dată de Regulamentul (CEE) nr. 1547/79 (4), și la articolele corespunzătoare din alte regulamente privind organizarea comună a piețelor,
ADOPTĂ PREZENTUL REGULAMENT:
Articolul 1
(1) În sensul prezentului regulament:
-
„Comunitatea celor Nouă” înseamnă Comunitatea constituită înaintea aderării Republicii Elene,
-
„Sume compensatorii de aderare” înseamnă sumele compensatorii aplicabile comerțului între Comunitatea celor Nouă și Republica Elenă, precum și între aceasta din urmă și țările terțe.
(2) Sumele compensatorii „de aderare” pentru produsele reglementate de prezentul regulament se determină și se aplică atunci când sumele compensatorii „de aderare” se aplică pentru unul sau mai multe dintre produsele de bază considerate folosite la fabricarea produselor reglementate de Regulamentul (CEE) nr. 3033/80.
Articolul 2
Pentru fiecare dintre pozițiile și subpozițiile din tariful vamal comun privind mărfurile reglementate de Regulamentul (CEE) nr. 3033/80, rata taxei vamale care constituie componenta fixă a taxei aplicabile la aderare pentru importurile de astfel de mărfuri în Republica Elenă din țări terțe este cea specificată în coloana 1 din anexa I la prezentul regulament.
Ratele indicate în coloana 1 din anexa I se aliniază la tariful vamal comun în conformitate cu condițiile stabilite la articolul 31 din Act.
Prima etapă către aliniere se realizează la data de 1 ianuarie 1981.
Articolul 3
Pentru mărfurile reglementate de Regulamentul (CEE) nr. 3033/80 care se supun taxei restante la importul în Republica Elenă din Comunitatea celor Nouă, rata acestei protecții aplicabile la aderare este cea specificată în anexa II la prezentul regulament.
Ratele indicate în anexa II se vor anula progresiv în conformitate cu calendarul stabilit în articolul 25 din Act.
Prima etapă a alinierii se realizează la 1 ianuarie 1981.
Valoarea acestei taxe restante, micșorată de suma compensatorie „de aderare” acordată sau majorată de suma compensatorie „de aderare” percepută, în conformitate cu articolul 43 alineatul 1 a treia liniuță din Act, nu depășește valoarea totală a taxei aplicate de Republica Elenă asupra acelorași mărfuri, dacă acestea au fost importate din țări terțe.
Articolul 4
(1) Pentru perioada 1 - 31 ianuarie 1981 și apoi pentru fiecare perioadă de 3 luni care începe la 1 februarie, 1 mai, 1 august și 1 noiembrie, Comisia stabilește, pentru fiecare dintre pozițiile și subpozițiile din tariful vamal comun privind mărfurile reglementate de Regulamentul (CEE) nr. 3033/80:
(a)
suma compensatorie „de aderare” aplicabilă la importurile în Comunitatea celor Nouă din Republica Elenă;
(b)
valoarea componentei variabile, corectată de suma compensatorie de aderare menționată la punctul (a) în conformitate cu articolul 43 alineatul 1 a doua liniuță din Act, aplicabilă la importurile din țările terțe în Republica Elenă.
(2) Fiecare dintre sumele compensatorii „de aderare” prevăzute la alineatul 1 litera (a) este egală cu suma sumelor compensatorii „de aderare” aplicabile cantităților de diferite produse de bază care, în temeiul prevederilor Regulamentului (CEE) nr. 3034/80, sunt considerate folosite la fabricarea mărfurilor pentru care se aplică această sumă compensatorie „de aderare”.
Sumele compensatorii „de aderare” nu depășesc componenta variabilă aplicată acelorași mărfuri importate în Comunitatea celor Nouă din țări terțe.
Cu toate acestea, pentru următoarele mărfuri:
ex 17.04
„rahat, halva”,
19.03
„macaroane, spaghete și produse similare”,
ex 21.07
„produse alimentare, nespecificate sau neincluse în altă parte, cu conținut de zahăr, produse lactate, cereale sau produse din cereale”,
suma compensatorie de aderare nu poate depăși 60 % din componenta variabilă aplicabilă la importurile din țări terțe.
(3) Suma compensatorie „de aderare” astfel calculată se fixează la zero dacă valoarea sa este mai mică de 1,5 ECU la 100 kilograme de mărfuri.
(4) Suma compensatorie „de aderare” aplicabilă este cea în vigoare la data importului.
Articolul 5
(1) Pentru fiecare dintre pozițiile și subpozițiile din tariful vamal comun privind mărfurile reglementate de Regulamentul (CEE) nr. 3035/80 se aplică o sumă compensatorie „de aderare”:
-
la exporturile din Comunitatea celor Nouă în Republica Elenă, cu excepția subpoziției 35.02 A II (a), ovalbumină și lactalbumină,
-
la exporturile din Republica Elenă în țări terțe.
(2) Fiecare dintre sumele compensatorii „de aderare” prevăzute la alineatul 1 se determină pe baza sumelor compensatorii „de aderare” stabilite pentru produsele agricole de bază și în conformitate cu normele aplicabile calculului restituirilor la export.
(3) Suma compensatorie „de aderare” aplicabilă este cea în vigoare la data exportului.
Articolul 6
(1) Pentru produsele în privința cărora tariful vamal comun prevede o taxă maximă, Republica Elenă aplică pentru țările terțe o taxă maximă compusă din:
(a)
în ceea ce privește componenta fixă a taxei maxime, rata indicată în coloana 2 din anexa I aliniată la nivelul maxim comun în conformitate cu condițiile stabilite la articolul 31 din Act. Prima etapă a alinierii se realizează la 1 ianuarie 1981;
(b)
în ceea ce privește, atunci când este cazul, componenta variabilă a taxei maxime, taxa adițională prevăzută la articolul 8 alineatul 2 din Regulamentul (CEE) nr. 3033/80 corectată de suma compensatorie „de aderare” corespunzătoare cantității de zahăr sau de făină căreia i se aplică taxa adițională.
(2) În scopul aplicării dispozițiilor articolului 8 alineatul 1 din Regulamentul (CEE) nr. 3033/80 la mărfurile importate din țări terțe în Republica Elenă, Comisia stabilește, pentru perioada 1 - 31 ianuarie 1981 și apoi pentru fiecare perioadă de 3 luni care începe la 1 februarie, 1 mai, 1 august și 1 noiembrie:
(a)
valoarea taxelor adiționale ce urmează a fi aplicate de Republica Elenă;
(b)
diferența de preț prevăzută la articolul 8 alineatul 2 litera (a) din Regulamentul (CEE) nr. 3033/80.
Articolul 7
Normele detaliate de aplicare a sumelor compensatorii „de aderare” la momentul importului sau exportului și de plată a acestora se adoptă în conformitate cu procedura stabilită la articolul 26 din Regulamentul (CEE) nr. 2727/75 sau la articolele corespunzătoare din alte regulamente privind organizarea comună a piețelor.
Articolul 8
Prezentul regulament intră în vigoare la 1 ianuarie 1981.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 decembrie 1980.